**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 25-НЫ** **ӨДӨР /ДАВАА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| № | *Хэлэлцсэн асуудал* | *Хуудасны дугаар* |
| *1.* | *Хуралдааны товч тэмдэглэл:* | 1 |
| *2.* | *Хуралдааны дэлгэрэнгүй тэмдэглэл:* | 1 |
|  | 1.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд хэсэгчлэн тавьсан Монгол Улсын Ерөнхийлөгчийн хориг | 1-1 |

***Монгол Улсын Их Хурлын 2020 оны намрын ээлжит чуулганы***

***Төрийн байгуулалтын байнгын хорооны***

***2021 оны 01 дүгээр сарын 25-ны өдөр***

***/Мягмар гараг/-ийн хуралдааны товч тэмдэглэл***

Төрийн байгуулалтын байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 15 цаг 29 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй:*

*А.Адъяасүрэн, Ж.Ганбаатар, Г.Ганболд, Л.Оюун-Эрдэнэ, У.Хүрэлсүх.*

***Нэг.Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд хэсэгчлэн тавьсан Монгол Улсын Ерөнхийлөгчийн хориг***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат Монгол Улсын Ерөнхийлөгчийн хоригийг хэлэлцэхтэй холбогдуулан Улсын Их Хурал дахь Ардчилсан намын бүлэг 5 өдрийн завсарлага авах тухай мэдэгдэв.

Байнгын хорооны дарга Л.Энх-Амгалан Улсын Их Хурлын намрын ээлжит чуулган завсарлах дөхөж байгаа зэргийг харгалзан Улсын Их Хурал дахь Ардчилсан намын бүлэгт 2021 оны 01 дүгээр сарын 26-ны өдрийн 14 цаг хүртэл завсарлага өгөв.

Х*уралдаан 04 минут үргэлжилж, 19 гишүүнээс 14 гишүүн ирж, 73.7 хувийн ирцтэйгээр 15 цаг 33 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ

ДАРГА Л.ЭНХ-АМГАЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Л.Энх-Амгалан:** 2021 оны 1 сарын 25-ны өдрийн хуралдаан нээснийг мэдэгдье.

Ирвэл зохих 19 гишүүнээс 10 гишүүн ирж, 52.6 хувиар ирц бүрдсэн байна. Өнөөдөр Байнгын хороогоор нэг асуудал хэлэлцэнэ.

Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийг дагалдах хуулийн шинэчилсэн найруулгад хэсэгчлэн тавьсан Монгол Улсын Ерөнхийлөгчийн хоригийг хэлэлцэнэ.

Хэлэлцэх асуудалтай холбогдуулж асуух асуулттай гишүүн байна уу? Ганбат гишүүн.

**Д.Ганбат**: Баярлалаа. Та бүхнийхээ амар амгаланг айлтгая. Монгол Улсын Ерөнхийлөгчөөс нэгжийн тухай хуульд хэсэгчилсэн хориг тавьсан байна. Гэтэл манай бүлэг энэ хоригийг бүлгээрээ хэлэлцэх ёстой гэж үзэж байна, нэгдүгээрт. Ер нь энэ юм чинь арай л түргэн түүхий яваад байгаа юм биш үү, Төрийн байгуулалтын байнгын хорооны дарга аа. Тухайлбал, энэ хоригийг өглөө 9 цагт тавьсан байна. Бичиг, баримт нь бидний гар дээр ирээгүй байна. Одоо л ингээд ирж байна. Тэгэхээр Ардчилсан намын бүлэг энэ хэлэлцэж байгаа асуудлаар 5 хоногийн завсарлага авъя.

**Л.Энх-Амгалан**: Улсын Их Хурлын чуулганы хуралдааны дэгийн тухай хуулийн дэгийн 15 дугаар зүйлээр энэ асуудал зохицуулагддаг. Ингээд бид нар энэ хуулийн хэлэлцүүлгийг Монгол Улс даяар хоёр парламент дамжиж энэ хуулийг хэлэлцсэн. Олон хэлэлцүүлгүүд улс орон даяар өрнөсөн. Хамгийн сүүлд шинэ байгуулагдсан орон нутгийн иргэдийн хурлын төлөөлөгч нартай Улсын Их Хурлын даргын санаачлагаар онлайн хуралдаанууд хийж, яг хэлэлцүүлэг явж байсан. Тэгээд хоёрдугаар хэлэлцүүлгээс бид нар тодорхой завсарлага өгч, энэ орон нутгаас өгч байгаа саналуудаас энэ хуульд тусгасан байгаа.

Манай Улсын Их Хурлын гишүүн Ж.Сүхбаатараар ахлуулсан энэ ажлын хэсэг энэ хууль дээр маш сайн сууж ажилласан. Тэгээд энэ долоо хоногт бид нар чуулганы хуралдааныг завсарлуулахаар даргын зөвлөлийн хурлаар ярилцаж, хэлэлцэх асуудлын энэ хуваарийн дагуу явж байгаа. Тийм учраас энэ нөхцөл байдалтай уялдуулж энэ хоригийн асуудлаар Ардчилсан намд 24 цагийн завсарлага өгье.

Маргаашийн 14 цаг хүртэл завсарлага өглөө.

Хэлэлцэх асуудал дууссан тул гишүүдэд баярлалаа.

Өнөөдрийн Байнгын хорооны хуралдаан өндөрлөлөө.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН